23.3.2023
ET
Euroopa Liidu Teataja
C 107/75
— kaitstud geograafilise tähise „Carota Novella di Ispica“ logo, millele järgnevad sõnad „ettenähtud IV kategooria jaoks“; — tootja- ja pakendamisettevõtte nimi, ärinimi ja aadress; — turustuskategooria, millesse toode kuulub.
Söömisvalmina turule lastud kaitstud geograafilise tähisega toote „Carota Novella di Ispica“ (IV kategooria) etiketil peab lisaks õigusaktidega nõutavatele andmetele olema Euroopa kaitstud geograafilise tähise sümbol ja kaitstud geograafilise tähise „Carota Novella di Ispica“ logo, mis ei tohi olla väiksemad kui muu pakendil olev teave.
Keelatud on lisada kirjeldusi, mida ei ole sõnaselgelt ette nähtud.
Siiski on lubatud kasutada viiteid kaubamärkidele, kui need ei ole toodet kiitva ja tarbijat eksitava iseloomuga.
„Carota Novella di Ispica“ logo koosneb graafilisest kujundist, mis kujutab porgandit ja selle kohal olevat ebakorrapäraste servadega kolmnurka, mille tipp on suunatud alla.
Graafiline kujutis paikneb märkest „Carota Novella di Ispica“ vasakul.
Suurtäht „N“ sõna „Novella“ alguses on risti üle porgandi kujutise keskosa ning märge „di Ispica“ paikneb sõna „Novella“ all; kõik tähed on rohelist värvi.
Tähtede ääred on ümara kujuga.
4.
Geograafilise piirkonna täpne määratlus Porgandi „Carota Novella di Ispica“ tootmise piirkond hõlmab järgmiste provintside kommuune, mis asuvad kuni 550 meetri kõrgusel merepinnast: Ragusa provints: kommuunid Acate, Chiaramonte Gulfi, Comiso, Ispica, Modica, Pozzallo, Ragusa, Santa Croce Camerina, Scicli, Vittoria; Siracusa provints: kommuunid Noto, Pachino, Portopalo di Capo Passero, Rosolini; Catania provints: kommuun Caltagirone; Caltanissetta provints: kommuun Niscemi.
5.
Seos geograafilise piirkonnaga Porgandi „Carota Novella di Ispica“ tunnustamine kaitstud geograafilise tähisena on põhjendatud toote varase valmimisega.
Porgandi „Carota Novella di Ispica“ tootmise perioodi iseloomustavad soodsad mullastiku- ja kliimatingimused.
Ispica porgandit tähistatakse sõnaga „Novella“ (varajane), kuna porgand on turustamiseks valmis alates veebruari esimestest päevadest (1. veebruar) ning koristusperiood kestab kuni juuni alguseni (15. juuni).
Seega on toode varajane, Sitsiiliale iseloomulik ja täielikult tootmispiirkonnaga seotud.
Sellele lisandub asjaolu, et „Carota Novella di Ispica“ tuuakse turule kevadtalvisel ajal ja tal on kõik värskele tootele iseloomulikud omadused: krõmpsuvus, tugev lõhn ja rohune aroom.
Porgandi „Carota Novella di Ispica“ tootmise piirkonda iseloomustab kõrge talvine keskmine temperatuur, palju päikest ja viljakas pinnas.
Porgandi omadused ja eriline tootmistsükkel on tihedalt seotud füüsikaliste ja biokeemiliste teguritega, mille vastastikune mõju loob Ragusa provintsis harmoonilise keskkonna selliste omaduste arendamiseks.